KLASA: 034-05/24-01/63

URBROJ: 711-02-01/05-2024-02

Zagreb, 12. travnja 2024.

**ROBERT MEGLIĆ**

**općinski načelnik**

**Općine Šenkovec**

**Predmet: mišljenje na zahtjev obveznika Roberta Meglića**

* ***daje se***

Povjerenstvo za odlučivanje o sukobu interesa (u daljnjem tekstu: Povjerenstvo) je dana 9. travnja 2024. pod klasifikacijskom oznakom KLASA: 034-05/24-01/63 zaprimilo zahtjev za davanjem mišljenja koji je podnio obveznik Robert Meglić, općinski načelnik Općine Šenkovec.

U podnesenom zahtjevu obveznik navodi da je zaposlen od 1. veljače 2023. u Vatrogasnoj zajednici Međimurske županije gdje radi kao županijski vatrogasni zapovjednik te traži mišljenje može li biti član Vatrogasnog vijeća u Javnoj vatrogasnoj postrojbi Čakovec bez primanja naknade te da bi po funkciji koju obnaša mogao ili trebao biti član Vatrogasnog vijeća.

Uvidom u podatke sudskog registra nadležnog Trgovačkog suda u Varaždinu Povjerenstvo je utvrdilo da je Javna vatrogasna postrojba Čakovec osnovana u pravnom obliku ustanove te da su osnivači iste Grad Čakovec i 14 općina među kojima je i Općina Šenkovec.

Povodom navedenog zahtjeva, Povjerenstvo na temelju članka 32. stavka 1. podstavka 3. Zakona o sprječavanju sukoba interesa („Narodne novine“, broj 143/21. i 36/24., u daljnjem tekstu: ZSSI) na 47. sjednici održanoj 12. travnja 2024., obvezniku daje mišljenje kako slijedi.

Člankom 8. stavcima 3. i 4. ZSSI-a propisano je da su u slučaju dvojbe predstavlja li neko ponašanje povredu odredaba navedenog Zakona, obveznici dužni zatražiti mišljenje Povjerenstva, koje je potom dužno najkasnije u roku od petnaest dana od dana primitka zahtjeva obveznika dati obrazloženo mišljenje.

Člankom 18. stavkom 1. ZSSI-a propisano je da obveznici ne mogu biti članovi uprave ili upravnih odbora i nadzornih odbora trgovačkih društava, upravnih vijeća ustanova odnosno nadzornih odbora izvanproračunskih fondova niti mogu obavljati poslove upravljanja u poslovnim subjektima.

Člankom 18. stavkom 2. ZSSI-a propisano je da iznimno od stavka 1. toga članka, obveznici mogu biti članovi dvaju nadzornih odbora povezanih trgovačkih društava, ali bez prava na naknadu te članovi u najviše do dva upravna vijeća ustanova odnosno nadzorna odbora izvanproračunskih fondova koji su od posebnog državnog interesa odnosno od posebnog interesa za jedinicu lokalne i područne (regionalne) samouprave, osim ako posebnim zakonom nije određeno da je obveznik član upravnog vijeća ustanove odnosno nadzornog odbora izvanproračunskog fonda po položaju. Za članstvo u upravnim vijećima ustanova odnosno nadzornim odborima izvanproračunskih fondova obveznik nema pravo na naknadu, osim prava na naknadu putnih i drugih opravdanih troškova.

Člankom 18. stavkom 6. ZSSI-a propisano je da se odredbe stavka 2. toga članka ne odnose na općinske načelnike, gradonačelnike, župane i njihove zamjenike.

Zakonom o ustanovama („Narodne novine“, broj 76/93., 29/97., 47/99., 35/08., 127/19. i 151/22.) u članku 35. stavku 1. propisano je da ustanovom upravlja upravno vijeće ili drugo kolegijalno tijelo ako posebnim zakonom nije drugačije određeno.

Zakonom o vatrogastvu („Narodne novine“, broj 125/19., 114/22., 125/19. i 155/23.) je u članku 31. stavku 2. propisano da javnu vatrogasnu postrojbu sukladno vatrogasnom planu grada, područja odnosno općine osniva jedinica lokalne samouprave na temelju odluke predstavničkog tijela, sukladno odredbama zakona koji uređuje osnivanje i djelovanje ustanova, kao neprofitnu pravnu osobu.

Člankom 32. stavkom 1. Zakona o vatrogastvu propisano je da javnom vatrogasnom postrojbom upravlja vatrogasno vijeće, a čiji članovi se biraju na mandat od pet godina.

S obzirom na to da je člankom 18. stavkom 6. ZSSI-a propisano da se iznimka iz stavka 2. toga članka ne primjenjuje na općinske načelnike, Povjerenstvo utvrđuje da se u konkretnom slučaju na isti krug obveznika primjenjuje zabrana iz članka 18. stavka 1. ZSSI-a, slijedom čega Robert Meglić, općinski načelnik Općine Šenkovec, ne može biti član Vatrogasnog vijeća u Javnoj vatrogasnoj postrojbi Čakovec, tj. ne može biti član kolegijalnog tijela koje upravlja ustanovom.

ZAMJENICA PREDSJEDNICE POVJERENSTVA

Ines Pavlačić, dipl. iur.

Dostaviti:

1. Obveznik Robert Meglić, elektroničkom poštom
2. Objava na internetskoj stranici Povjerenstva
3. Pismohrana